
ЕВРАЗИЯ ЭКОНОМИКАЛЫК КОМИССИЯСЫ

КЕҢЕШ
ЧЕЧИМ
2022-жылдын «19» августу

    № 120   
                      Бишкек шаары

Бажы бирлигинин комиссиясынын 2011-жылдын 9-декабрындагы 
№ 877 чечимине өзгөртүүлөрдү киргизүү жөнүндө

Евразия экономикалык бирлиги жөнүндө 2014-жылдын 29-майындагы Келишимдин 52-беренесине жана Жогорку Евразия экономикалык кеңешинин 2014-жылдын 23-декабрындагы № 98 чечими менен бекитилген Евразия экономикалык комиссиясынын Иш регламентине 1-тиркеменин 
29-пунктуна ылайык Евразия экономикалык комиссиясынын Кеңеши чечти:

1.(Бажы бирлигинин комиссиясынын 2011-жылдын 9-декабрындагы 
№ 877 «Дөңгөлөктүү транспорт каражаттарынын коопсуздугу жөнүндө» Бажы бирлигинин техникалык регламентин кабыл алуу тууралуу» чечимине төмөнкүдөй өзгөртүүлөр киргизилсин. 
а) 3-пункт төмөнкүдөй мазмундагы 3.2.9-пунктча менен толукталсын:

«3.2.9.(Техникалык регламенттин 1-пунктунун үчүнчү абзацында көрсөтүлгөн транспорт каражаттарын коопсуздугу камсыздалган шартта жана мындай транспорт каражаттары алынып келинген мамлекеттин аймагында гана (Армения Республикасынын аймагында же Беларусь Республикасынын аймагында) жүгүртүүгө чыгарууга жана эксплуатацияда болушуна жол берилет. Мындай транспорт каражаттарына карата Техникалык регламентте каралган шайкештикти баалоо жөнүндө документтерди тариздөөгө жол берилбейт.

Эгерде мындай транспорт каражаттарына карата башка мүчө мамлекеттердин мыйзамдарында башкасы белгиленбесе, 
Армения Республикасынын же Беларусь Республикасынын аймагынан тышкары Евразия экономикалык бирлигине мүчө мамлекеттердин аймактарында Техникалык регламенттин 1-пунктунун үчүнчү абзацында көрсөтүлгөн транспорт каражаттарына ээлик кылууга, пайдаланууга, башкарууга, жол берилбейт.»;
б) аталган Чечим менен кабыл алынган «Дөңгөлөктүү транспорт каражаттарынын коопсуздугу жөнүндө» (ББ ТР 018/2011) Бажы бирлигинин техникалык регламентинин 1-пункту төмөнкүдөй мазмундагы абзац менен толукталсын:

«2023-жылдын 1-февралына чейин чет өлкөлүк өндүрүүчүлөрдүн расмий өкүлдөрү тарабынан Армения Республикасынын аймагына же Беларусь Республикасынын аймагына ташылып келген (ташып кирген) M1 жана M1G категорияларынын дөңгөлөктүү транспорт каражаттарына карата 2 тиркемеге ылайык тизмектин таблицасынын 113 жана 114-пункттарынан жана 3-тиркемеге ылайык талаптардын 16 жана 17-пункттарынан сырткары, Армения Республикасынын Өкмөтүнүн жана Беларусь Республикасынын Өкмөтүнүн ченемдик укуктук актыларына ылайык ушул Техникалык регламентте белгиленген коопсуздук талаптарынын шайкештигине баалоо жүргүзүүгө жол берилет.».

2.(Транспорт каражаты Бажы бирлигинин комиссиясынын 2011-жылдын 9-декабрындагы № 877 чечими менен кабыл алынган «Дөңгөлөктүү транспорт каражаттарынын коопсуздугу жөнүндө» (ББ ТР 018/2011) Бажы бирлигинин техникалык регламентинин 1-пунктунун үчүнчү абзацына ылайык жүгүртүүгө чыгарыла тургандыгы жөнүндө маалымат жана аймагында жүгүртүлө турган Евразия экономикалык бирлигинин мүчө мамлекеттин (мындан ары – мүчө-мамлекет) аталышы мындай дөңгөлөктүү транспорт каражатын каттоо жөнүндө күбөлүктө көрсөтүлөт.

3.(Армения Республикасынын Өкмөтүнөн жана Беларусь Республикасынын Өкмөтүнөн төмөнкүлөрдү камсыз кылуу суралсын:

«Дөңгөлөктүү транспорт каражаттарынын коопсуздугу жөнүндө» (ББ ТР 018/2011) Бажы бирлигинин техникалык регламентинин 1-пунктунун үчүнчү абзацына ылайык алып келинген дөңгөлөктүү транспорт каражаттарынын реестрин түзүү жана жүргүзүү (алардын идентификациялык номерлерин, маркаларын жана коммерциялык аталыштарын көрсөтүү менен);

эгерде мүчө мамлекеттердин ортосунда (анын ичинде эки тараптуу форматта) башка келишимдерге жетишилбесе, ушул пункттун экинчи абзацында көрсөтүлгөн транспорт каражаттарын башка мүчө мамлекеттердин аймагында алып чыгууга (анын ичинде убактылуу) жол бербөө.

4.(Бул чечимдин аткарылышы мүчө мамлекеттердин мыйзамдарына ылайык мүчө мамлекеттердин ыйгарым укуктуу органдары тарабынан көзөмөлдөнөт.

5.(Ушул чечим расмий жарыяланган датадан тартып 10 календарлык күн өткөндөн кийин күчүнө кирет жана 2022-жылдын 1-апрелинен тартып келип чыккан укуктук мамилелерге жайылтылат.

